દર્શન અને સેવા-પૂજા પતાવ્યા પછી વલ્લભસદન ગેટ પાસે ઊભા રહીને કંટાળ્યા પછી મંજુલાએ પગ ઉપાડ્યા. લાલ લાઇટ થઈ અને વાહનોનો પ્રવાહ અટક્યો એટલે ઝડપથી પગ ઉપાડીને અડધો રસ્તો પસાર કરીને એ ડિવાઇડર પાસે ઊભા રહી ગયા. ડાબી તરફથી આવતા વાહનોનો પ્રવાહ અવિરત ચાલુ હતો. એ અટકે એની રાહ જોઈને એ ઊભાં રહ્યાં. વાહનોની વણઝાર અટકી એટલે એમણે ચાલવાનું શરૂ કર્યું. ડાબી તરફ નજર રાખીને એ સાવચેતી પૂર્વક ધીમે ધીમે ચાલી રહ્યાં હતાં એ જ વખતે જમણી તફથી મીઠાખળી અંડરબ્રીજ તરફથી એક કાર આવી. રોંગ સાઇડમાંથી આવેલી એ કારની ગતિ ભયાનક હતી. રોંગ સાઇડમાં આવવાનો ગુનો કર્યો હતો એટલે પકડાયા વગર શક્ય એટલી મહત્તમ ઝડપે આગળ વધી જવાના ઈરાદા સાથે એ કારચાલકે કાર ભગાવી હતી. ડાબી તરફ જોઈને ચાલતી મંજુલાને જમણી તરફથી ધસમસતી કાર આવશે એવી કલ્પના પણ નહોતી. વીજળી વેગે આવેલી એ કારની ટક્કર એવી જોરદાર હતી કે મંજુલા હવામાં ઊછળી અને ચત્તીપાટ પટકાઈ. આંખના પલકારામાં જ ઊછળીને પટકાયેલી મંજુલાનું માથું ડિવાઈડર સાથે અથડાયું. એ અવાજ રોડ પર પડઘાયો. માથાનો પાછળનો ભાગ રીતસર છૂંદાઈ ગયો. રોડ પરનો ટ્રાફિક થંભી ગયો અને ભીડ ભેગી થઈ ગઈ. ચાની કિટલી પાસે ઊભેલા ટ્રાફિક કોન્સ્ટેબલો પણ દોડી આવ્યા.